V temi, dan CCCLXXV, odkar Te ne poznam več

Svoboda,

hrepenim po Tebi.

Ne spominjam se dne, ko sem prvič uzrl Tvoj obraz, a še vedno imam pred svojimi očmi dan, ko sem Te videl zadnjič. Ko si še zadnjič dahnila svojo blago sapo v moj obraz in me privabila iz globočin. In potem naenkrat – zastre se mi pogled v nebo, okoli srca se oklenejo vrvi, sonce mi je tuje. Danes Te ne poznam več. Tudi če bi Te videl, Te ne bi prepoznal. Spremeni se pojava, po kateri si hrepenel toliko časa, takoj, ko jo dobiš v svoje roke. Svoboden Te ne more ljubiti, kot Te ljubim jaz. Tvoja roka že tako dolgo počiva v njegovi, da je sploh ne zaznava več, toda jaz Te neprenehoma ohranjam v svojem srcu.

Skušam odleteti k Tebi, a moja krila so ostala zavrta. Priklenjen sem bil k tlom in tukaj bom ostal. Vsak umira na svoj način. Tako umiram jaz. Brez Tebe. Počasi se mi okovi zažirajo v meso in nekega dne se bodo zažrli v moje bistvo.

Lahko bi rekel, da sem zavisten pticam, ki svobodno letijo pod širnim nebom. A nisem. Zavisten sem sončnicam, ki so pritrjene k tlom, a vendarle nenehno obračajo svoje mile obraze k soncu. Spoštujem njihovo vero, a sam ne najdem moči, da bi jo gojil tako pristno kot one.

Jaz sem človek, svobodno bitje. Človek, svobodno bitje. To sem jaz. Svoboden. SVOBODEN. Tako si lažem v teh osamljenih nočeh. Balzam za mojo brazgotinasto dušo. Takrat se zazrem v svoje dlani in opazujem razpredene žile, ki se kačasto vijejo pod mojo kožo. Vidim, kako se srce z vsakim udarcem bori, da bi pognalo kri po njih. Življenje, najskrivnostnejši čar, ki si ga lahko zamislim.Svobodna domovina, v njej svobodni ljudje, kaj bi si človek lahko želel lepšega. A jaz sem ujet. Kako neumno! Jaz sem neumen! Toda ali veš, kaj je najhuje? Da ne vem, čigav ujetnik pravzaprav sem. Sebe? Usode? Svoje preteklosti? Strahu? Kdo je ta, ki mi brani, da bi Ti podal roko? Da bi se združil s Teboj in Te ne izpustil več iz svojega objema?

Izkopal sem grob za svoje ujetništvo. Sedaj čakam nate, da vržeš nanj še zadnje prgišče zemlje in ga pokoplješ za vekomaj. Da z menoj zaplešeš valček vklenjenih duš in me osvobodiš. A to so bila zmeraj le moja sanjarjenja. Resnica je bila vedno skrita Tvojim očem – do sedaj. Bojim se Te. Sploh ne vem, kaj bi storil, če bi se zidovi zares porušili in bi se pred menoj razprostrl pogled v neskončnost. Bi poletel? Ne. Lastne strasti in hrepenenja me plašijo in mi s tem branijo tako veličastno dejanje.

Nekoč so me še obdajali Tvoji iskalci, a zdaj jih več ni. Tisti, ki so verjeli, so izginili, spremenjeni v kopico ugašajočih, medlečih luči. Pohlevni, vdani, prazni. Njihove kalne oči strmijo v pustinjo prašnih tal, ne vedoč, da je nad njimi prostrano nebo in bleščeča pojava sonca. A kaj jih obsojam, ko si tudi sam ne drznem dvigniti svojega pogleda?

Včasih se mi prikažeš v sanjah in takrat zaslišim, kako Te kličem. Mati, reši me! Mati! A ni odmeva. Segam po Tebi in grabim po Tvojem prividu, a vselej se zbudim, grabeč hladna tla. Poskušam Te zagrabiti, a se mi izmikaš. Toda ko tako sedim tukaj in premišljujem o Tebi, ugotavljam, nemara prvič, da Te ne morem ujeti – Ti si svobodna. Kako bi Te sploh lahko ujel, ne da bi Te s tem uničil?

Očitno bosta najini poti morali ostati nestični, a moje srce bo večno bílo zate. Jutri Ti bom posadil vrtnico, jo pojil s svojimi solzami in gledal, kako se nežno odeva v svojo rdečino. Vsakokrat, ko bom zagledal njeno lepoto, bo moje srce vztrepetalo v misli nate. A ko bo ovenela, želim, da prideš po njene zardele lističe in jih odneseš s seboj v svobodne višave. Predstavljal si bom, da nosiš moje srce.

Z vso ljubeznijo in spoštovanjem

Jetnik